Skep net ‘n bietjie asem | Voelgoed
Skep net ‘n bietjie asem
by Blogger - Landie Henn / Oct 10, 2017 / 0 Kommentaar / Gelees deur 195 mense.
Die donderweer kom aangerol en met groot opwagting wag ek vir die eerste druppels om te val. Dit was ‘n droëe seisoen. Baie droog.
Na die dreuning wat mens so tart steek daardie yskoue windjie op, ‘n lafenis, ‘n hoendervleis-lekkerte want jy weet wat kom volgende. Dan daardie ongelooflike geur van reën sodra die druppels begin neerplof dat die stof so staan. Mens kyk om mens en mens sien hoe was die reën daardie klouende stof af… mens kyk om mens en mens sien alles begin glinster. Dis ongelooflik hoe alles oombliklik groener is sodra die eerste druppels val want alles wil lewe. Alles soek ‘n tweede kans om weer te probeer. Om net ‘n bietjie asem te skep.
Hierdie jaar was lank. En vir sommige van ons was dit ‘n moeilike jaar. Baie moeilik. Jy het dalk iemand verloor sonder wie jy nie wil lewe. Iemand het jou dalk teleurgestel of seergemaak. Jy het jou werk verloor of jou besigheid. Of jy is net moeg. Jou lewe voel droog en vol stof.
Maar tel jou kop op. Luister. Jou donderweer is oppad. Die seisoen draai. Hoor jy dit? Voel hoe God se teenwoordigheid oor jou waai soos daardie koue briesie. Jy is nie alleen. Jy was nooit alleen. Jy het nog ‘n kans. Skep net ‘n bietjie asem.